*Para a actriz escocesa, véxase **Laura Fraser***

**Laura Gardin Fraser**, nada en Chicago o 14 de setembro de 1889 e finada en Norwalk, Connecticut, o 13 de agosto de 1966, foi unha escultora, medallista e deseñadora de moedas estadounidense.

Traxectoria
-----------

### Primeiros anos e formación

Laura Gardin naceu en setembro de 1889, filla do executivo bancario John Emil e de Alice Tilton Gardin, unha coñecida artista, en Morton Park, un suburbio de Chicago e recibiu a súa educación primaria nas escolas locais. Logo do traslado do seu pai a Nova York en 1904, Laura asitiu á escola na vila de Rye e logo aos institutos *Wadleigh* e *Horace Mann School*, na cidade de Nova York; nesta última graduouse en educación secundaria en 1907. Desde a súa infancia amosou aptitudes para modelar figuras e traballar coa arxila, talento que desenvolveu baixo a tutela da súa nai.

Logo do ensino secundario, Fraser estudou durante un curto período na Universidade Columbia e logo ingresou na *Art Students League* de Nova York (1910-1912). Durante os seus anos nesta institución académica coñeceu e tivo como profesor o escultor James Earle Fraser, con quen casou o 27 de novembro de 1913. A parella adquiriu unha casa en Westport, Connecticut, na que construíu un estudio que foi o centro da súa vida profesional durante toda a súa vida.

Durante a primeira guerra mundial Laura Gardin Fraser foi capitá do Corpo Motorizado do Servizo de Ambulancias.

### Carreira profesional

Soa ou facendo equipo co seu esposo, encargouse do deseño de varias moedas estadounidenses conmemorativas, entre elas o medio dólar do Centenario de Alabama (1921), as moedas conmemorativas de Ulysses S. Grant (1922), o medio dólar do Centenario de Fort Vancouver (1925), e o reverso do medio dólar conmemorativo do *Oregon Trail* (1926).

En 1931 gañou tamén o concurso para deseñar unha moeda circulante, o novo cuarto de dólar Washington, mais o seu deseño gañador non foi finalmente seleccionado polo daquela secretario do Tesouro, Andrew Mellon, que preferiu no canto del un deseño de John F. Flanagan. No entanto, o deseño do anverso de Fraser co busto de Washington foi aproveitado décadas despois para unha moeda conmemorativa de ouro de cinco dólares en 1999, tamén a partir de 2022 para a serie circulante de cuartos de dólar Mulleres Americanas.

Entre as súas medallas máis salientables están as medallas Lindbergh, Benjamin Franklin e George C. Marshall do Congreso; a do bicentenario de Washington e a do centenario da *American Numismatic Society* en 1958.

A dobre estatua dedicada a Stonewall Jackson e Robert E Lee, na súa localización orixinal en Charles Village, Baltimore.
Malia ser recoñecida principalmente polas súas contribucións á numismática e á medallística, Laura G. Fraser recibiu tamén encargas importantes de escultura de tamaño heroico. A máis salientable neste capítulo foi a acadada logo da súa vitoria no concurso para unha estatua ecuestre dobre dedicada aos xenerais Robert E. Lee e Stonewall Jackson. O concurso tivo lugar en 1936 e nel foron invitados a participar seis eminentes escultores, doa que só ela era unha muller —os outros cinco foron Lee Lawrie, Paul Manship, Edward McCartan, Hans Schuler e Frederick William—. Fraser rematou a dobre escultura en 1948 e foi instalada no Wyman Park, en Charles Village, Baltimore.

En xaneiro de 2016, un grupo de traballo encargado do estudo dos monumentos confederados en Baltimore recomendou que se retirase o monumento a Jackson e Lee, e os comisionados ditaminaron que a esta escultura de Fraser se lle debería ofrecer ao Servizo de Parques dos EEUU para a súa instalación en Chancellorsville, en Virxinia, o lugar onde os dous xenerais confederados se viron por derradeira vez pouco antes da batalla de Chancellorsville en 1863. A escultura foi retirada no abrente do 16 de agosto de 2017 pola cidade de Baltimore, como reacción aos disturbios ocorridos en Charlottesville uns días antes, e a súa localización futura quedou pendente de decidir. A escultura permaneceu almacenada e xerouse un debate sobre a conveniencia da destrución dos monumentos dedicados aos confederados.

A Fraser débeselle tamén tres paneis de bronce para a Biblioteca da Academia Militar dos Estados Unidos en West Point, e outras obras relevantes, como un Pegaso en granito branco para os xardíns Brookgreen de Carolina do Sur.

A súa obra tamén formou parte dos concursos de arte dos Xogos Olímpicos de Verán de 1928 e de 1932.

En 1924 foi elixida membro asociado da Academia Nacional de Deseño, da que pasou a ser académica de pleno dereito en 1931. Tamén foi membro da Sociedade Nacional de Escultura e do Instituto Nacional das Artes e das Letras.

Laura Gardin Fraser finou por mor dunha apoplexía no hospital de Norwalk, Connecticut, o 13 de agosto de 1966, á idade de 76 anos, e foi soterrada xunto ao su marido, James Earle Fraser —finado en 1953—, no cemiterio Willowbrook de Westport, Connecticut.

Recoñecementos
--------------

* 1915: Medalla de Honra do *National Arts Club*.
* 1916: Premio Helen Foster Marnett.
* 1919: Premio Julia L. Shaw, na Exposición da Academia Nacional de Deseño.
* 1926: Premio Sanford Saltus de Medalla, da *American Numismatic Society*.
* 1929: Premio Ager.
* 1931: Medalla de ouro Waltrous, da Academia Nacional de Deseño.

Galería de obras
----------------

### Esculturas

* Escultura do Hall of Great Americans (Bronx Community College).Escultura do *Hall of Great Americans* (*Bronx Community College*).
* Pegasus (1954), escultura en Brookgreen Gardens, Carolina do Sur.[1]*Pegasus* (1954), escultura en Brookgreen Gardens.
* Baixorrelevo de Eduardo I (1950). Cámara de Representantes dos EEUU.[2]Baixorrelevo de Eduardo I (1950). Cámara de Representantes dos EEUU.
* O pedestal do monumento a Jackson e Lee logo de ser retirada a estatua en 2017.O pedestal do monumento a Jackson e Lee logo de ser retirada a estatua en 2017.

### Moedas

* ½ dólar Centenario de Alabama (1921). A/.½ dólar Centenario de Alabama (1921). A/.
* 1 dólar de ouro Grant Memorial (1922). A/.1 dólar de ouro *Grant Memorial* (1922). A/.
* ½ dólar Centenario de Fort Vancouver (1925). A/.½ dólar Centenario de Fort Vancouver (1925). A/.
* ½ dólar Oregon Trail (1926). R/.½ dólar *Oregon Trail* (1926). R/.
* 5 dólares (1999). A/5 dólares (1999). A/

Notas
-----

1. 1 2  Gilbert, D. B. (1959).
2. 1 2 3 4 5 6 7 8 9 10  "Laura Gardin Fraser". *Medallicartcollector.com*
3. 1 2 3 4 5 6  "Laura Gardin Fraser (1889-1966)". *The Meadowlark Gallery*.
4. 1 2 3  F. P. M. (1920).
5. 1 2 3 4 5 6  Smith, P. (2012).
6. 1 2 3 4 5  Rubenstein, C. S. (1982).
7. ↑  "½ Dollar Alabama Centennial". *Numista.com*
8. ↑  "½ Dollar Ulysses S. Grant" e "1 Dollar Grant Memorial". *Numista.com*
9. ↑  "½ Dollar Fort Vancouver Centennial". *Numista.com*
10. ↑  "½ Dollar Oregon Trail Memorial". *Numista.com*
11. ↑  Bowers, Q. D. (2006). *A Guide Book of Washington and State Quarters*. Whitman, Atlanta. ISBN 978-0-7948-2059-6. Páxinas 32-36.
12. ↑  "5 Dollars George Washington Death Bicentennial". *Numista.com*
13. ↑  "American Women Quarter Program". *Numista.com*
14. ↑  Gilkes, P. (2021). "Fraser portrait to finally debut on quarter in 2022". En *Coin World*. 23 de abril.
15. ↑  Westeyn, J. (2021). "The Woman Behind the Long-Awaited Obverse Quarter Design". *United States Mint*.
16. ↑  "Charles Lindbergh's Congressional Gold Medal". *American Numismatic Siociety*.
17. ↑  Kelly, C. (2011). *Outdoor Sculpture in Baltimore: A Historical Guide to Puvlic Art in the Monumental City*. Johns Hopkins University Press, Baltimore. Páxina 198. ISBN 978-0801897221
18. ↑  Rubenstein, C. S. (1990). *American Women Sculptors: A History of Women Working in Three Dimensions.* G. K. Hall and Co. Boston. Páxina 192. ISBN 978-0816187324
19. ↑  "Commission Recommends Removal Of 2 Confederate Monuments In Baltimore". En *CBS News*. 14 de setembro de 2016.
20. ↑  "Baltimore Removes Confederate Statues One Day After Voting On Issue". En *NPR.com*. 16 de agosto de 2017.
21. ↑  "Debate Over Confederate Statues Continues in Baltimore". En *Baltimoremagazine.com*. 14 de agosto de 2017.
22. ↑  "Confederate Monuments in Baltimore "Quickly and Quietly" Removed". En *Baltimoremagazine.com*. 16 de agosto de 2017.
23. 1 2 3  "Obituaries: Laura Gardin Fraser". En *The Numismatist*. Vol. 79. Nº 10. Outrubro de 1966. Páxina 1.332.
24. ↑  "Laura Gardin Fraser. Biography". *Olympedia.org*
25. ↑  "James Earle Fraser". *Findagrave.com*
26. ↑  "Laura *Gardin* Fraser". *Findagrave.com*
27. ↑  "The Saltus Medal Award". *American Numismatic Society*.
28. ↑  "Pegasus, (sculpture)". *Art Inventories Catalog*. Smithsonian American Art Museum.
29. ↑  "Edward I, Relief Portrait". *Architect of the Capitol* (*Aoc.gov*).

Véxase tamén
------------

### Bibliografía

* F. P. M. (1920). "Laura Gardin Fraser, Artist, Sculptor". En *The Numismatist*. Vol 33. Nº 7. Xullo. Páxina 315.
* Gilbert, D. B. (1959). "Fraser, Laura Gardin". En *Who’s Who in American Art 1959*. R.R. Bowker Company, New York. Páxina 192.
* Panhorst, M. W. (2000). "Fraser, Laura Gardin". En *American National Biography*. Oxford University Press. ISBN 978-0-19-860669-7
* Rubenstein, C. S. (1982). "Laura Gardin Fraser (1889-1966)". En *American Women Artists: from Early Indian Times to the Present.* Avon Publishers. Páxina 209. ISBN 0-380-61101-5
* Smith, P. (2012). "Fraser, Laura Gardin". En *American Numismatic Biographies*. Páxina 154.

### Ligazóns externas

* Obras de Laura Gardin Fraser (*Medalartists.com*)
* The Coins and Medals of Laura Gardin Fraser (*NGC Collectors Society*)

|  |  |
| --- | --- |
| Control de autoridades | 
* Wd: Q6498927
* WorldCat
* VIAF: 7296946
* BMT: 164050
* Bridgeman: 53637
* Europeana: ID
* FAST: 395388
* GND: 1068193972
* ISNI: 0000 0000 5477 3480
* LCCN: nr97022681
* openMLOL: 327803
* SAAM: 1648
* SNAC: w6qz40h7
* ULAN: 500345918
* WikiTree: Gardin-48
* Sports Reference: laura-gardin-fraser-1

 |